钦定古今图书集成/明伦汇编/氏族典/第583卷 > 《白居易长庆集》 > 皇甫谧
## 钦定古今图书集成/明伦汇编/氏族典/第583卷 > 《白居易长庆集》 > 皇甫谧

按《晋书皇甫谧传》：“谧字士安，幼名静，安定朝那人，汉
太尉嵩之曾孙也。出后叔父，徙居新安。年二十，不好
学，游荡无度，或以为痴，常得瓜果，辄进所后叔母任
氏。任氏曰：‘《孝经》云：‘三牲之养，犹为不孝。汝目不存教，
心不入道，无以慰我’。谧乃感激受书，勤力不怠。居贫，
躬自稼穑，带经而农，遂博综典籍百家之言，沈静寡’”
欲，始有高尚之志，以著述为务，自号元晏先生，著《礼
乐圣真之论》。后得风痹疾，犹手不辍卷。或劝谧修名
广交，谧作《元守论》以答之。遂不仕。耽翫典籍，忘寝与
食，时人谓之“书淫。”叔父有子，既冠，谧年四十，丧所生
后母，遂还本宗。景元初，相国辟不行，乡亲劝令应命，
谧为《释劝论》以通志焉。其后武帝下诏，敦逼不已，谧
辞切言至，遂见听许。岁馀，又举贤良方正，并不起。自
表就帝借书，帝送一车书与之。谧虽羸疾，而披阅不
怠。初服寒食散，而性与之忤，每委顿不伦，尝悲恚，叩
刃欲自杀，叔母谏之而止。咸宁初，又以谧为太子中
庶子。谧固辞笃疾，寻复征为议郎，又召补著作郎，并
不应。著论为葬送之制，名曰《笃终》。太康三年卒，时年
六十八。子童灵、方回等遵其遗命。谧所著诗赋诔颂
论难甚多，又撰《帝王世纪》《年历》《高士》《逸士》《烈女》等传，
《元晏春秋》，并重于世。